पाएं अपने शहर की ताज़ा ख़बरें और फ्री ई-पेपरडाउनलोड करें
जिला मुख्यालय के एक मात्र कोविड सेंटर (एमजी हॉस्पिटल) में बुधवार रात को एक बार फिर डॉक्टर्स से हाथापाई का मामला सामने आया है। मरीज की मौत के बाद आक्रोशित परिजनों ने यहां बवाल खड़ा कर दिया। इसके बाद सफाई देने आए डॉक्टर के साथ मारपीट की गई। इस बारे में किसी भी पक्ष की ओर से पुलिस में प्राथमिकी दर्ज नहीं कराई गई है। वहीं जिम्मेदारों की ओर से पूरे मामले को गोपनीय रखा गया है। हालांकि, शहर कोतवाल की ओर से घटना की पुष्टि की गई है।
शहर की पैराफेरी स्थित गांव टामटिया निवासी मनपाल बंजारा की खराब हालत के बीच परिजनों ने शाम को अस्पताल के कोरोना सस्पेक्टेड वार्ड में भर्ती कराया। देर रात मरीज ने दम तोड़ दिया। घटना के बाद परिजनों ने डॉक्टर्स की ओर से लापरवाही बरतने का आरोप लगाते हुए हंगामा खड़ा दिया।
चिकित्सा विभाग की ओर से अस्थायी सेवा में लगाया गया डॉक्टर परिजनों के बीच सफाई देने आया। यहां एक डॉक्टर और मौजूद था। तभी आक्रोशित परिजनों ने एक डॉक्टर को झापड़ जड़ दिया। साथी को मार खाता देख दूसरा डॉक्टर वहां से भाग निकला।
बाद में हाथापाई का शिकार हुए डॉक्टर ने भी वहां से खिसकने में भलाई समझी। हंगामे की सूचना यहां बनाए गए अस्थायी कंट्रोल रूम में बैठे छोटीसरवन के उपखण्ड अधिकारी मनोज सोलंकी को लगी। वह मौके पर पहुंचे और पीछे से थाने का जाप्ता भी पहुंचा। पुलिस ने यहां दोनों पक्षों में समझाइश की। इसके बाद शव परिजनों काे सौंपने की कार्रवाई हुई।
कर दी थी समझाइश
मामले में शहर कोतवाल मोतीराम सारण ने बताया कि देर रात डॉक्टर्स से मारपीट की सूचना पर जाप्ता गया था। लेकिन, पुलिस की उपस्थिति में दोनों पक्षों में सुलह हो गई। इसके बाद दोनों पक्ष वहां से चले गए। किसी की ओर से शिकायत नहीं दर्ज कराई गई है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn